Document ID: 32015R0399

РЕГЛАМЕНТ (ЕС) 2015/399 НА КОМИСИЯТА
от 25 февруари 2015 година
за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за 1,4-диметилнафтален, бенфуракарб, карбофуран, карбосулфан, етефон, фенамидон, фенвалерат, фенхексамид, фуратиокарб, имазапир, малатион, пикоксистробин, спиротетрамат, тепралоксидим и трифлоксистробин в определени продукти или върху тях
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,
като има предвид, че:
(1)
Максимално допустимите граници на остатъчни вещества („МДГОВ“) за етефон, фенвалерат, пикоксистробин и тепралоксидим са определени в приложение II към Регламент (ЕО) № 396/2005. МДГОВ за карбофуран, карбосулфан, фенамидон, фенхексамид и трифлоксистробин са установени в приложение II и в част Б от приложение III към Регламент (ЕО) № 396/2005. МДГОВ за малатион и спиротетрамат са определени в част А от приложение III към Регламент (ЕО) № 396/2005. МДГОВ за бенфуракарб и фуратиокарб са определени в приложение V към Регламент (ЕО) № 396/2005. По отношение на 1,4-диметилнафтален и имазапир в посочените приложения няма конкретно определени МДГОВ, нито веществата са включени в приложение IV към посочения регламент, поради което се прилага стойност по подразбиране от 0,01 mg/kg.
(2)
В рамките на процедура по предоставяне на разрешение за използването върху картофи на продукт за растителна защита, съдържащ активното вещество 1,4-диметилнафтален, беше подадено заявление съгласно член 6, параграф 1 от Регламент (ЕО) № 396/2005 за изменение на съществуващата МДГОВ.
(3)
По отношение на есфенвалерат такова заявление беше подадено за използването му върху чушки, броколи и марули. По отношение на етефон беше подадено заявление за изменение на съществуващите МДГОВ за трапезни маслини. По отношение на фенхексамид такова заявление беше подадено за използването му върху сини боровинки, червени боровинки, цариградско грозде и азарол. По отношение на малатион такова заявление беше подадено за използването му върху цитрусови плодове, ягоди и марули. По отношение на пикоксистробин такова заявление беше подадено за използването му върху захарно цвекло. По отношение на спиротетрамат такова заявление беше подадено за използването му върху маслини за производство на масло. По отношение на тепралоксидим такова заявление беше подадено за използването му върху йерусалимски артишок и репички. По отношение на трифлоксистробин такова заявление беше подадено за използването му върху плодове от храстови растения.
(4)
В съответствие с член 6, параграфи 2 и 4 от Регламент (ЕО) № 396/2005 беше подадено заявление по отношение на фенамидон за използването му за третиране на кореноплодни и грудкови зеленчуци с код 0213000, луковични зеленчуци, домати, чушки, люти чушки, патладжани, броколи, китайско зеле, марули и други салатни растения, спанак и подобни (листа), билки, кардун, целина, резене и ревен. Заявителят твърди, че разрешеното използване на посоченото вещество при тези култури в Съединените щати води до наличието на по-големи количества остатъчни вещества от МДГОВ, предвидени в Регламент (ЕО) № 396/2005, и че е необходимо да бъдат определени по-високи МДГОВ, за да се избегнат пречките пред търговията при вноса на посочените култури.
(5)
По отношение на имазапир беше подадено заявление за изменение на съществуващите МДГОВ за генетично модифицирана соя, леща, слънчогледово семе, рапично семе и синапено семе. Заявителят твърди, че разрешеното използване на посоченото вещество при тези култури в Аржентина, Бразилия и Канада води до наличието на по-големи количества остатъчни вещества от МДГОВ, предвидени в Регламент (ЕО) № 396/2005, и че е необходимо да бъдат определени по-високи МДГОВ, за да се избегнат пречките пред търговията при вноса на посочените култури. По отношение на малатион такова заявление беше подадено за използването му върху ябълки, круши и сливи. Заявителят твърди, че разрешеното използване на посоченото вещество при тези култури в Аржентина, Чили и Южна Африка води до наличието на по-големи количества остатъчни вещества от МДГОВ, предвидени в Регламент (ЕО) № 396/2005, и че е необходимо да бъдат определени по-високи МДГОВ, за да се избегнат пречките пред търговията при вноса на посочените култури.
(6)
В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.
(7)
Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите и, където е целесъобразно - за животните, и даде мотивирани становища относно предложените МДГОВ (2). Той препрати тези становища на Комисията и на държавите членки и предостави достъп до тях на широката общественост.
(8)
В своето мотивирано становище Органът стигна до заключението, че по отношение на използването на малатион върху ябълки, круши, сливи и ягоди предоставените данни не са достатъчни, за да се определят нови МДГОВ. Поради това съществуващите МДГОВ следва да останат непроменени.
(9)
Комисията получи информация от Европейската асоциация за подправки (European Spice Association), че значителен брой партиди сушени двуспорови печурки, внасяни от Китай, съдържат остатъчни вещества от карбофуран, надвишаващи 0,1 mg/kg. В съответствие с член 43 от Регламент (ЕО) № 396/2005 Комисията поиска от органа да оцени тази информация за целите на определянето на допустимостта на вноса на култивирани гъби. Успоредно с това Комисията поиска от Органа да преразгледа всички съществуващи МДГОВ за съдържащите n-метил-карбамат инсектициди карбофуран, карбосулфан, бенфуракарб и фуратиокарб, включително МДГОВ, определени от Комисията по Codex Alimentarius (CXL), които бяха въведени с посочения регламент.
(10)
В мотивираното си становище от 3 февруари 2014 г. (3) Органът препоръча запазване на МДГОВ за карбофуран в пресни култивирани гъби в сегашната граница на установяването (LOD) от 0,01 mg/kg, тъй като по-високите стойности може да доведат до приемането на твърде големи количества от потребителите. Освен това Органът препоръча заличаването на МДГОВ, определени за карбофуран и карбосулфан в мандарини, портокали, слънчоглед, рапично семе и подправки, които съответстват на CXL. Що се отнася до карбофуран, с оглед на ниските му токсикологични референтни стойности Органът препоръча да бъдат определени МДГОВ под действащата граница на установяването при продукти, които допринасят значително за хранителни режими на потребителите.
(11)
Комисията проведе консултации с референтните лаборатории на Европейския съюз, които предоставиха доказателства, че по време на аналитичния процес карбосулфан, бенфуракарб и фуратиокарб се превръщат частично в карбофуран. Поради това е целесъобразно да се установи общо определение за остатъчното вещество за съединенията, съдържащи n-метил-карбамат. Освен това референтните лаборатории на Европейския съюз потвърдиха, че промените в техническо отношение дават възможност за определяне на по-ниски граници на установяването за някои продукти.
(12)
Въз основа на мотивираните становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.
(13)
В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети предвид.
(14)
Поради това Регламент (ЕО) № 396/2005 следва да бъде съответно изменен.
(15)
С цел да се позволи нормалното пускане на пазара, преработване и потребление на продуктите, в настоящия регламент следва да се предвиди преходна разпоредба за продуктите, които са били законно произведени преди изменението на МДГОВ и за които информацията показва, че се поддържа високо равнище на защита на потребителите.
(16)
Следва да се предвиди разумен срок преди прилагането на изменените МДГОВ, така че да се позволи на държавите членки и заинтересованите страни да се подготвят за спазването на новите изисквания, произтичащи от изменението на МДГОВ.
(17)
Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩИЯ РЕГЛАМЕНТ:
Член 1
Приложения II, III и V към Регламент (ЕО) № 396/2005 се изменят в съответствие с приложението към настоящия регламент.
Член 2
Вариантът на Регламент (ЕО) № 396/2005, преди да се внесат измененията с настоящия регламент, продължава да се прилага за продукти, които са били законно произведени преди 3 октомври 2015 г.
Член 3
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Той се прилага от 3 октомври 2015 г. по отношение на МДГОВ за бенфуракарб, карбофуран, карбосулфан и фуратиокарб.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 25 февруари 2015 година.

Labels: 1
17
20
0
3
6